งานลงทุนกระหึ่มสุราษฎร์15นี้
ตลาดหลักทรัพย์ฯ จัด มหกรรมการลงทุน SETTFEX เชื่อมชาวใต้สู่การลงทุน สุราษฎร์ธานี 15 มิ.ย.นี้
29 ต.ค. 2565

ตลาดหลักทรัพย์ฯ จัด มหกรรมการลงทุน SETTFEX เชื่อมชาวใต้สู่การลงทุน สุราษฎร์ธานี 15 มิ.ย.นี้ 
นางเกศรา มัญชุศรี รองผู้จัดการ หัวหน้าสายงานการตลาด ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ จัด “มหกรรมการลงทุน SETTFEX เชื่อมชาวใต้สู่การลงทุน” นำทัพผู้เชี่ยวชาญร่วมให้ความรู้การลงทุนครบวงจรทั้งหุ้น อนุพันธ์ และกองทุนรวม ที่ จ.สุราษฎร์ธานี ในวันที่ 15 มิ.ย.นี้ เวลา 09.00–16.30 น. ณ ห้องประกายเพชร โรงแรมไดมอนด์ พลาซ่า ภายใต้แนวคิด “เริ่มด้วยหุ้น ลงทุนแบบมือใหม่ เริ่มหาโอกาสทำกำไรด้วยฟิวเจอร์ส เริ่มบริหารเงินออมด้วยกองทุนรวม”
“ตลาดหลักทรัพย์ฯ เดินสายให้ความรู้แก่ประชาชนกลุ่มเป้าหมายทั่วประเทศตามโครงการเชื่อมภูมิภาคสู่การลงทุน มุ่งขยายฐานผู้ลงทุนบุคคลและสร้างผู้ลงทุนคุณภาพครอบคลุมทุกภูมิภาค ผ่านกิจกรรมต่อเนื่องตามแผนกลยุทธ์ของตลาดหลักทรัพย์ฯ ปี 2556 โดยตั้งเป้ามีสัดส่วนผู้ลงทุนในภูมิภาคเพิ่มเป็น 20% ของผู้ลงทุนบุคคลภายในปี 2559” 
จ.สุราษฎร์ธานี มีศักยภาพทางด้านเศรษฐกิจที่เข้มแข็งจังหวัดหนึ่งของภาคใต้ โดยเป็นศูนย์กลางกระจายสินค้าทั้งในและต่างประเทศ และเป็นฐานการผลิตอาหารทะเลแปรรูป รวมถึงมีรายได้หลักจากภาคเกษตรโดยเฉพาะยางพาราและสวนปาล์ม นอกจากนี้ยังมีรายได้จากการท่องเที่ยวสูง ในด้านการลงทุนก็มีบริษัทจดทะเบียน 26 บริษัท และมีบริษัทหลักทรัพย์ 8 แห่งสำหรับให้บริการผู้ลงทุน
นอกจากนั้น ตลาดสัญญาซื้อขายล่วงหน้า (TFEX) จัดกิจกรรม “TFEX Technical Class” ในวันที่ 1428 มิ.ย. 2556 ที่ ตลาดหลักทรัพย์ฯ โดยจัดอบรมความรู้เกี่ยวกับการซื้อขายใน TFEX อย่างเข้มข้น เปิดโอกาสรับฟังกูรูด้านการลงทุนแนะเทคนิคพิชิตตลาดด้วยการอ่านกราฟ Technical เพื่อรู้วิเคราะห์เจาะเทคนิคการเทรดฟิวเจอร์สออปชัน ศึกษากลยุทธ์การทำกำไรให้พอร์ตทุกภาวะตลาดผ่านสุดยอดสัมมนา
กิจกรรม TFEX Technical Class เปิดโอกาสให้ผู้ลงทุนได้เต็มอิ่มกับ 10 หัวข้อสัมมนา 10 เทคนิคการลงทุน ตลอด 10 วัน เพื่อตอบโจทย์ผู้ลงทุนที่มีพื้นฐานและความต้องการที่หลากหลาย ได้แก่ แสวงหาผลกำไรจากการลงทุนใน Stock Futures (14 มิ.ย.) โดย บล.อาร์เอชบี โอเอสเค (ประเทศไทย) เทรดฟิวเจอร์สแล้ว Cut Loss อย่างไรด้วย Technical (17 มิ.ย.) โดย บล.เมย์แบงก์ กิมเอ็ง (ประเทศไทย) Chart Pattern เพื่อการลงทุนใน Stocks Futures (18 มิ.ย.) โดย บล.ธนชาต หาจังหวะรวยด้วย Technical (19 มิ.ย.) โดย บล.เกียรตินาคิน ลงทุน Stock Futures อย่างผู้ชนะ (20 มิ.ย.) โดย บล.กรุงศรี เอาชนะ Futures ด้วย Options (21 มิ.ย.) โดย บล.เคทีบี (ประเทศไทย) ถอดรหัสสัญญาณเทคนิคลงทุนใน TFEX (24 มิ.ย.) โดย บล.เคที ซีมิโก้ รู้หลักการลง Single Stocks Futures ผ่านทางเทคนิค (26 มิ.ย.) โดย บล.โนมูระ พัฒนสิน เทรดฟิวเจอร์ส พอร์ตไม่พัง แต่โตยั่งยืน (27 มิ.ย.) โดย บล.ไทยพาณิชย์ ทำกำไรตลาดขาลงด้วยหุ้น Futures (28 มิ.ย.) โดย บริษัท ออสสิริส ฟิวเจอร์ส